Hospersa dreig met staking by SANParkeSANParke Die vakbond Hospersa het gedreig dat hulle landswyd by SANParke gaan staak ná loononderhandelings by die toerismereus vasgeval het. Twee ander vakbonde ondersteun ook die staking. Kevin Halama, woordvoerder van Hospersa, het gesê die vakbond het SANParke gewaarsku om die kwessie van regverdige vergoeding aan te roer, anders sal die staking ŉ negatiewe impak hê op toerisme-inkomste en bewaringspogings. Hospersa is die meerderheidsvakbond by SANParke. Personeel word ook deur twee ander vakbonde verteenwoordig. Halama het gesê onderhandelings by die Kommissie vir Versoening, Bemiddeling en Arbitrasie (KVBA) het vasgeval ná die partye nie kon ooreenstem oor ŉ salarisverhoging nie. “Die kommissaris het aanbeveel dat die partye op ŉ 8%-verhoging skik, en die vakbonde was bereid om dit te aanvaar, maar SANParke kon slegs 6,5% aanbied. Die partye sal weer volgende week Woensdag vergader om planne te finaliseer vir die staking.” Hy het bygevoeg die vakbonde is baie teleurgesteld dat SANParke nie aan die 8%-aanbod kon voldoen wat die kommissaris aanbeveel het nie. “Die onderhandelings sloer al te lank, aangesien ons lede al sedert April vir hul verhogings wag. Ons het geen ander keuse as ŉ staking nie om die werkgewer te dwing om sy aanbod te verbeter.” SANParke maak intussen gereed vir sy jaarlikse week waar gratis toegang aangebied word tussen 8 en 15 September 2019. Tydens dié week kan besoekers al 21 SANParke-fasiliteite gratis besoek. ŉ Staking deur die drie vakbonde sal die dag-tot-dag-dienste beïnvloed wat huishoudelike en besoekersaktiwiteite soos begeleide staptogte, wildkyktoere en vulstasies insluit. “Besoekers sal ook sukkel om toegang te bekom tot die parke, omdat toegangshekke en ontvangsgeriewe by kampe hierdeur geraak sal word,” het Halama verduidelik. “Ons lede sluit veldwagters, wildbewaarders, veldgidse, vulstasiepersoneel en ontvangspersoneel in.” Hospersa het aanvanklik ŉ verhoging van 11% geëis. Nagenoeg 5 000 werknemers sal na verwagting aan die staking deelneem. “Ons doen ŉ beroep op SANParke om sy posisie te heroorweeg om die staking te verhoed,” het Halama gesê.